
B7‑0201/2012

Euroopa Parlamendi resolutsioon olukorra kohta Malis

(2012/2603(RSP))

Euroopa Parlament,

–
võttes arvesse liidu välisasjade ja julgeolekupoliitika kõrge esindaja Catherine Ashtoni avaldusi sõjalise riigipöörde kohta Malis,

–
võttes arvesse komisjoni humanitaarabi peadirektoraadi avaldust humanitaarkriisi vältimise kohta Malis,

–
võttes arvesse ÜRO Julgeolekunõukogu avaldusi sõjalise riigipöörde kohta Malis, 

–
võttes arvesse 2006. aasta Alžiiri kokkulepet Mali põhjaosa arengu ja rahu kohta,

–
võttes arvesse 6. aprillil 2012. aastal hunta ja Lääne-Aafrika Riikide Majandusühenduse vahel allkirjastatud raamlepingut,
–
võttes arvesse kodukorra artikli 110 lõiget 2,

A.
arvestades, et Azawadi Vabastamise Rahvuslik Liikumine on teatanud, et on saanud oma kontrolli alla kolm Mali põhjaosas asuvat piirkonda – Gao, Kidali ja Timbuktu ning nende eesmärk on moodustada uus riik;

B.
arvestades, et islamirühmitus Ansar Dine, kellel on tihedad sidemed islamistliku Magribi Al-Qaidaga, teatas, et on saanud Timbuktu oma kontrolli alla ning kavatseb Malis kehtestada šariaadi; 

C.
tuletab meelde, et varem on Mali valitsuse ja Azawadi Vabastamise Rahvusliku Liikumise vahel allkirjastatud mitu rahukokkulepet, milles keskenduti riigi põhjaosa majanduslikule arengule, detsentraliseerimisele ja tuareegide kaasamisse tsiviil- ja sõjalistesse struktuuridesse; arvestades, et hoolimata hulgalistest rahualgatustest püsisid keskvalitsuse ja Azawadi Vabastamise Rahvusliku Liikumise vahel pinged;

D.
tuletab meelde, et rühm sõdureid teatas 22. märtsil 2012. aastal riigipöördest, millega kukutati võimult demokraatlikult valitud president Amadou Toumani Touré;

E.
arvestades, et Lääne-Aafrika Riikide Majandusühenduse vahendusel lepiti kokku põhiseadusliku korra taastamises ning vastavalt Mali põhiseadusele vannutati presidendi kohusetäitjaks rahvusassamblee esimees;

F.
arvestades, et humanitaarolukord on mässuliste kontrolli all olevas piirkonnas halvenenud ning rüüstamised, inimröövid ja kaos on sundinud inimesi piirkonnast põgenema;

G.
arvestades, et Burkina Faso, Mali, Mauritaania, Niger, Senegal, Tšaad, Kameruni põhjaosa ja Nigeeria kannatavad põua, vaesuse, kõrge teraviljahinna, keskkonnaseisundi halvenemise ja kroonilise alaarengu käes ning ÜRO asutuste hinnangul ei ole rohkem kui 10 miljonil inimesel piisavalt süüa; 

H.
arvestades, et endiselt pannakse toime hulgaliselt inimrööve, mille eest on vastutuse võtnud islamistlik Magribi Al-Qaida, ning 15. aprillil röövis Timbuktus üks rühmitus, kes on juba pantvangi võtnud 13 lääneriikide kodanikku, šveitsi kristliku misjonäri; 

I.
arvestades, et Liibüast pärit relvade levik, uimastikaubandus ning suur töötus ja vaesus destabiliseerivad piirkonda tervikuna;

J.
arvestades, et olukord Liibüas, mis põhjustas tohutu kontrollimatu relvaarsenali sissevoolu naaberriikidesse, ning hästi relvastatud palgasõdurite naasmine Malisse mõjutab negatiivselt kõikide Saheli ja Lääne-Aafrika piirkonna riikide julgeolekut ja stabiilsust;

K.
arvestades, et poliitilise islami (nt Boko Haram) tekkega Lääne-Aafrikas tuleks võidelda, tegeledes nii Malis kui ka Lääne-Aafrikas vaesuse struktuuriliste põhjustega, milleks on majanduslik ja sotsiaalne areng ning rikkuse jagunemine; 

L.
arvestades, et nimetatud konfliktide põhjus on enamasti inimõiguste rikkumine, õigusriigi puudumine, etnilised ja usulised pinged, organiseeritud kuritegevus, ebaõiglus, ebavõrdsus ja puudulik majanduslik areng;
M.
arvestades, et inimõigused on jagamatud ning kodanikuõiguste, samuti sotsiaalsete ja majanduslike õiguste austamine on säästva arengu ja rahu seisukohast äärmiselt olulised;

1.
väljendab heameelt Lääne-Aafrika Riikide Majandusühenduse otsustava tegutsemise üle, mis viis põhiseadusliku korra taastamiseni Malis;

2.
kutsub Mali ametivõime ja Azawadi Vabastamise Rahvuslikku Liikumist üles saavutama konstruktiivse dialoogiga rahumeelne ja püsiv lahendus;

3.
on arvamusel, et Mali konflikti rahumeelseks lahendamiseks tuleb tegeleda konflikti algsete põhjustega, nagu õiglane juurdepääs ressurssidele, piirkondade säästva ja tasakaalustatud arengu tagamine, rikkuse ümberjagamine ning põhiliste inimõiguste, sealhulgas vähemuste õiguste austamine; 

4.
nõuab humanitaarkoridori avamist, et aidata kümneid tuhandeid Malis asetleidnud võitluste tõttu ümberasunud inimesi, kellest paljud otsisid varjupaika naaberriikides Nigeris, Mauritaanias ja Burkina Fasos, ning nõuab tervikliku ja kiire lahenduse leidmist Saheli humanitaarkriisile tervikuna;

5.
kutsub Lääne-Aafrika riikide valitsusi üles võitlema relvade leviku ja uimastikaubanduse vastu, seades oma arengupoliitika keskmesse tasakaalustatud ja säästva arengu, et osutada elanikkonnale põhilisi avalikke teenuseid ning pakkuda eelkõige noortele töökohti;

6.
kutsub Mali ametivõime, Lääne-Aafrika riikide valitsusi ja Azawadi Vabastamise Rahvuslikku Liikumist üles tegema kõik endast oleneva, et vabastada viivitamata kõik pantvangid; 

7.
on veendunud, et piirkonnas püsiva lahenduse leidmisel tuleks eesmärgiks seada riiklike institutsioonide tugevdamine, kodanike aktiivne osalemine otsuste tegemisel, ning panna alus jätkusuutlikule ja õiglasele majanduslikule arengule; 

8.
kutsub komisjoni ja nõukogu üles haarama koostöös Lääne-Aafrika Riikide Majandusühendusega ohjad piirkonnas rahukõneluste hõlbustamiseks; 

9.
teeb presidendile ülesandeks edastada käesolev resolutsioon nõukogule, liidu välisasjade ja julgeolekupoliitika kõrgele esindajale, komisjonile, ÜRO Julgeolekunõukogule, Aafrika Liidule ja Lääne-Aafrika Riikide Majandusühendusele.

